FI Euroopan unionin virallinen lehti C 143/139

Euroopan talous- ja sosiaalikomitean lausunto aiheesta ”Ehdotus – Euroopan parlamentin ja neuvoston direktiivi Euroopan parlamentin ja neuvoston direktiivin 2006/126/EY muuttamisesta kuljettajakortin toiminteet sisältävien ajokorttien osalta”

COM(2011) 710 final – 2011/0327 COD

2012/C 143/28

Esittelijä: Jan SIMONS

Euroopan parlamentti päätti 17. marraskuuta ja neuvosto 14. joulukuuta 2011 Euroopan unionin toiminnasta tehdyn sopimuksen 91 ja 304 artiklan nojalla pyytää Euroopan talous- ja sosiaalikomitean lausunnon aiheesta

Ehdotus – Euroopan parlamentin ja neuvoston direktiivi Euroopan parlamentin ja neuvoston direktiivin 2006/126/EY muuttamisesta kuljettajakortin toiminteet sisältävien ajokorttien osalta

COM(2011) 710 final – 2011/0327 COD.

Asian valmistelusta vastannut ”liikenne, energia, perusrakenteet, tietoyhteiskunta” -erityisjaosto antoi lausuntonsa 3. helmikuuta 2012.

Euroopan talous- ja sosiaalikomitea hyväksyi 22.–23. helmikuuta 2012 pitämässään 478. täysistunnossa (helmikuun 22. päivän kokouksessa) seuraavan lausunnon. Äänestyksessä annettiin 122 ääntä puolesta ja 5 vastaan 12:n pidättyessä äänestämästä.

1. Päätelmät ja suositukset

1.1 Lainsäädännön yhdenmukaisen täytäntöönpanon vuoksi komitea suosittaa asetusmuotoisen ehdotuksen antamista direktiivin sijaan, jotta voitaisiin välttää jäsenvaltioiden omat tulkinnat.

1.2 Komitea kannattaa komission ehdotuksen lopullista päämäärää eli kuljettajakorttien toiminteiden yhdistämistä ajokortteihin, minkä avulla on määrä parantaa kuljettajien ajo- ja lepoaikoja koskevan työ- ja sosiaalilainsäädännön noudattamista. Yksiselitteisen, toteuttamiskelpoisen ja tehokkaan lainsäädännön aikaansaamiseksi tulisi kuitenkin ensin ratkaista eräitä ongelmia, joita luetellaan, vaikkakaan ei tyhjentävästi, tämän lausunnon tekstijaksossa 4.

1.3 Ellei näihin ongelmiin löydetä ratkaisuja, komitea suosittaa tutkimuksen teettämistä asiaa koskevan nykyisen lainsäädännön yhteensopivuudesta sekä muuttamaan lainsäädäntöä niin, ettei digitaalisten ajopiirtureiden eri sukupolvien toimivuus kärsi siitä. Komitea kehottaa konsultoimaan tutkimuksen yhteydessä työmarkkinaosapuolia, ajopiirtureiden valmistajia ja valvontaelimiä.

1.4 Komitea suhtautuu epäillen komission ilmoittamiin tietoihin hallinnollisen taakan keventymisestä 100 miljoonalla eurolla vuodessa. Komitean mielestä väitteen tueksi tarvitaan asianmukaisia perusteluita, joihin komission esittämä vaikutustenarviointi ei tarjota riittävästi aineksia.

1.5 Mikäli kuljettajakortti lopulta päädytään sisällyttämään ajokorttiin, komitea suosittaa, ettei asiasta sovita vain AETR-maiden, vaan myös AETR-sopimukseen kuulumattomien maiden kanssa, jotta varmistetaan, että tarkasteltavana olevan lainsäädännön täytäntöönpano ja valvonta on yhdenmukaista ja tapahtuu asianmukaisella tavalla.

1.6 Komission on komitean mielestä selkeästi ilmoitettava, kuinka se aikoo ratkaista jäljempänä tekstijaksossa 4 yksilöidyt ongelmat, jotka liittyvät kuljettajakortin sisällyttämiseen ajokorttiin mikrosirua käyttäen. Yksi mahdollisuus olisi ehkä kahden erillisen mikrosirun sisällyttäminen ajokorttiin, vaikka tämäkään ei todennäköisesti ratkaisisi kaikkia ongelmia.

2. Johdanto

2.1 Komissio julkaisi 11. marraskuuta 2011 ehdotuksensa Euroopan parlamentin ja neuvoston direktiivin 2006/126/EY muuttamisesta kuljettajakortin toiminteet sisältävien ajokorttien osalta (COM(2011) 710 final). Euroopan parlamentti ja neuvosto pyysivät Euroopan unionin toiminnasta tehdyn sopimuksen 91 ja 304 artiklan nojalla Euroopan talous- ja sosiaalikomiteaa antamaan aiheesta lausunnon.

2.2 Komitea arvostaa sitä, että siltä pyydetään aiheesta lausunto, sillä se katsoo, että tarkasteltava aihe on tärkeä pyrittäessä parantamaan maantieliikenteen ammattimaisia henkilö- ja tavarakuljetuksia koskevan työ- ja sosiaalilainsäädännön noudattamista.

2.3 Komission ehdotus liittyy ehdotukseen asetukseksi tieliikenteen valvontalaitteista annetun neuvoston asetuksen N:o 3821/85 (”ajopiirturiasetus”) muuttamisesta sekä autonkuljettajien ajo- ja lepoaikoja koskevan asetuksen N:o 561/2006 muuttamisesta.

2.4 Kohdassa 2.3 mainituista asetuksista komitea on jo antanut lausuntonsa, joka hyväksyttiin 7. joulukuuta 2011 pidetyssä täysistunnossa (1). Siinä komitea toteaa nyt käsiteltävänä olevasta ehdotuksesta seuraavaa: ”Komitea suhtautuu myönteisesti komission kaavailemaan kuljettajakorttien ominaisuuksien liittämiseen ajokortteihin, minkä on tarkoitus parantaa järjestelmän turvallisuutta ja keventää hallinnollista taakkaa, sikäli kuin se on käytännössä mahdollista.”

2.5 Komission ehdotus koskee kuljettajakortin yhdistämistä ajokorttiin, mikä komission mukaan vähentää mahdollisuuksia petoksiin ja pienentää hallinnollisia kustannuksia pitkällä aikavälillä sen ansiosta, että hankittavaksi ja myönnettäväksi tulee yksi ainoa asiakirja kahden asemesta. Komissio arvioi näin säästettävän noin 100 miljoonaa euroa vuodessa.

3. Yleisiä huomioita

3.1 Komitea kannattaa lainsäädännön yhtenäistämistä, jotta sen tulkinnasta syntyisi mahdollisimman vähän väärinkäsityksiä. Komissio on päättänyt ehdottaa säädösmuodoksi direktiiviä; todennäköisesti siksi, että myös ajokorttia koskevat säännökset on säädetty direktiivissä. Tämä jättää kuitenkin jäsenvaltioille mahdollisuuden tehdä omia tulkintojaan. Komitea kysyykin, eikö asetusehdotus olisi parempi säädösratkaisu.

3.2 Komitea kannattaa komission perimmäistä tavoitetta, joka on maantieliikennettä koskevan työ- ja sosiaalilainsäädännön noudattamisen parantaminen sekä petosten ja hallintotaakan vähentäminen. Komitea katsoo kuitenkin, että ensin tulisi ratkaista joukko tekstijaksossa 4 mainittuja ongelmia.

3.3 Komissio arvioi vaikutustenarvioinnin pohjalta, että hallintotaakkaa voidaan vähentää 100 miljoonalla eurolla vuosittain. Komitea katsoo kuitenkin, ettei se, että kuljettajakortti yhdistetään ajokorttiin, sellaisenaan takaa säästöjen syntymistä. Asiakirjojen yhdistäminen ei välttämättä sinänsä merkitse tehostamista tai kustannussäästöjä.

3.4 Komitea aprikoi, tarjoaako komission ehdotus ajokorttiin yhdistetystä kuljettajakortista riittävät takeet kuljettajille heidän joutuessaan tarkastukseen EU:n ulkopuolisessa AETR-maassa. Tärkeintä on, että uuden lainsäädännön käyttöönoton yhteydessä tehdään selkeät sopimukset muiden AETR-maiden lisäksi myös AETR-sopimukseen kuulumattomien maiden kanssa lainsäädännön noudattamisesta ja valvonnasta.

3.5 Ellei löydetä selkeitä ratkaisuja kaikkiin tässä ja mm. lausunnon seuraavassa tekstijaksossa yksilöityihin, komission ehdotukseen liittyviin ongelmiin, komitea suosittaa, että teetetään tutkimus asiaa koskevan nykyisen lainsäädännön yhteensopivuudesta ja muutetaan lainsäädäntöä niin, ettei digitaalisten ajopiirtureiden eri sukupolvien toimivuus kärsi siitä. Tutkimuksen yhteydessä on syytä konsultoida kaikkia asianomaisia toimijoita, kuten työmarkkinaosapuolia, ajopiirtureiden valmistajia ja valvontaelimiä.

4. Erityisiä huomioita

4.1 Komissio ei komitean mielestä riittävän selkeästi kerro, kuinka se aikoo ratkaista ongelmat, jotka liittyvät kuljettajakortin sisällyttämiseen ajokorttiin mikrosirua käyttäen.

4.1.1 Yksi esimerkki on ajo- ja lepoaikoja koskevan lainsäädännön rikkominen: tämän vuoksi ajokortti otettaisiin pois. Monissa tapauksissa tämä olisi suhteeton seuraamus.

4.1.2 Kuljettajakortin mikrosirua koskevat säännökset ovat erilaiset kuin ajokortin mikrosirua koskevat. Tarkoittaako tämä sitä, että digitaalisia ajopiirtureita koskevaa lainsäädäntöä on muutettava?

4.1.3 Kuljettajakortin ja toisaalta ajokortin pois ottamista koskeva lainsäädäntö on erilainen. Säännökset sisältyvät osaksi EU-lainsäädäntöön, osaksi kansalliseen lainsäädäntöön, joten niiden harmonisointi on vaikeaa.

4.1.4 Ajokorttia voidaan eräissä maissa käyttää henkilöllisyystodistuksena. Jos kuljettaja haluaa todistaa sen avulla henkilöllisyytensä, hänen on otettava se pois kortinlukijasta. Kuljettajakortin poistaminen rekisteröintilaitteesta on kuitenkin kielletty rekisteröinnin, ajon tai toisella paikkakunnalla tapahtuvan toiminnan aikana.

4.1.5 Eräissä jäsenvaltioissa on jo käytössä kuljettajan ammattitutkintotodistuksen ja ajokortin yhdistelmä. Kuljettajakortin yhdistäminen ajokorttiin laajentaisi yhdistelmäkortin käyttötarkoituksia.

4.1.6 Kuljettajakortin yhdistämisellä ajokorttiin voi olla vaikutuksia AETR-sopimukseen. Vaikutukset on kartoitettava ja ratkaistava, ennen kuin komission ehdotus hyväksytään.

4.1.7 Komission ehdotuksen mukaan ajokortin mikrosirun on määrä sisältää myös kuljettajakortin toiminteet. Näiden kahden asiakirjan erilaiset määritelmät aiheuttavat kuitenkin ongelman. Komitean käsityksen mukaan ajokorttiin tulisi sisällyttää yhden sijasta kaksi mikrosirua.

Bryssel 22. helmikuuta 2012 Euroopan talous- ja sosiaalikomitean puheenjohtaja Staffan NILSSON

(1) EUVL C 43, 15.2.2012, s. 79–81.